Document ID: 31995R2912

KOMISSION ASETUS (EY) N:o 2912/95,
annettu 15 päivänä joulukuuta 1995,
naudanliha-alan yhteisestä markkinajärjestelystä annetussa asetuksessa (ETY) N:o 805/68 säädetyn palkkiojärjestelmän soveltamista koskevista yksityiskohtaisista säännöistä Ranskan merentakaisissa departementeissa, Azoreilla ja Madeiralla sovellettavien erityistoimenpiteiden osalta ja asetuksen (ETY) N:o 231/93 kumoamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Ranskan merentakaisten departementtien hyväksi 16 päivänä joulukuuta 1991 annetun neuvoston asetuksen (ETY) N:o 3763/91 (1), sellaisena kuin se on viimeksi muutettuna asetuksella (EY) N:o 2598/95 (2), ja erityisesti sen 9 artiklan,
ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92 (3), sellaisena kuin se on viimeksi muutettuna asetuksella (EY) N:o 2537/95 (4), ja erityisesti sen 14 artiklan 4 kohdan ja 24 artiklan 6 kohdan,
sekä katsoo, että
asetuksessa (ETY) N:o 1600/92 säädetään erityistoimenpiteistä karjankasvatuksen hyväksi Azorien ja Madeiran saarilla; näihin kuuluvat naudanliha-alalla sonneista myönnettävän erityispalkkion ja emolehmien pidosta myönnettävän palkkion lisätuet, siten kuin neuvoston asetuksen (ETY) N:o 805/68 (5), sellaisena kuin se on viimeksi muutettuna komission asetuksella (EY) N:o 2417/95 (6), 4 artiklan b ja d kohdassa vastaavasti säädetään; olisi säädettävä näiden lisien myöntämisestä kyseisiin palkkiojärjestelmiin sovellettavien säännösten mukaisesti,
Azorien naudanliha-alan tuotantoa varten säädettyjen toimenpiteiden tarkoituksena on tukea näille saarille olennaisen tärkeää perinteistä taloudellista toimintaa; tällaista perinteistä toimintaa nautakarjankasvatuksen alalla on sellaisten eläinten tuottaminen, joiden lihotusta jatketaan muilla yhteisön alueilla; tämän vuoksi olisi säädettävä erityispalkkiolisän maksamisesta Azoreilla myös tuottajalle, joka on kasvattanut eläimiä ennen niiden lähettämistä muualle,
asetuksessa (ETY) N:o 3763/91 säädetään erityistoimenpiteistä karjankasvatuksen hyväksi Ranskan merentakaisissa departementeissa; näihin kuuluu naudanliha-alalla toisaalta poikkeuksia asetuksessa (ETY) N:o 805/68 säädettyihin palkkiojärjestelmiin ja toisaalta sonneista myönnettävän erityispalkkion ja emolehmien pidosta myönnettävän palkkion lisätuet; sen vuoksi on syytä säätää, että perus- ja lisäpalkkion myöntäminen Ranskan merentakaisissa departementeissa tapahtuu mainittuihin palkkiojärjestelmiin sovellettavien säännösten ja tarvittaessa asetuksessa (ETY) N:o 3763/91 säädettyjen poikkeusten mukaisesti,
asetuksen (ETY) N:o 3763/91 5 artiklan 4 kohdassa säädetään määrän jäädyttämisestä Ranskan alueellisen enimmäismäärän rajoissa niiden eläinten määrästä, joista myönnetään erityispalkkiota Ranskan merentakaisissa departementeissa; on asianmukaista ottaa viitevuodeksi vuosi 1994, jolloin tuottajat vielä käyttivät Ranskan yhteistä enimmäismäärää ja joka edelsi 10 000 sonnin erityismäärän myöntämisen määrittelyä Ranskan merentakaisissa departementeissa,
jotta pystytään vastaamaan Ranskan merentakaisten departementtien karjankasvatuksen kehittämisen tarpeisiin, on aiheellista luoda näillä alueilla sovellettava erityinen emolehmäpalkkiovaranto; huomioon ottaen näiden alueiden erityispiirteet on aiheellista antaa tähän varantoon kuulumisen oikeuksia koskevien myöntämisedellytysten laatiminen toimivaltaisille viranomaisille antamalla siitä etukäteen tieto komissiolle; sellaisten tuottajien lailliset oikeudet on kuitenkin säilytettävä, joilla on jo käytössään palkkioon oikeuttava tuottajakohtainen enimmäismäärä asetuksen (ETY) N:o 805/68 4 artiklan d kohdan mukaisesti,
suurin osa Ranskan merentakaisten departementtien palkkiohakemuksista on jo jätetty päivänä, jona tämän asetuksen säännöksiä sovelletaan; palkkiojärjestelmän vuosittainen luonne ei salli vuoden lopulla sovellettavan erilaisen järjestelmän hallinnointia; sen vuoksi on syytä laajentaa asetuksessa (ETY) N:o 3763/91 säädettyjen oikeuksien poikkeusta, ja erityisesti sitä, ettei tiheysvaatimuksia sovelleta tällä alueella, kaikkiin hakukelpoisiin hakemuksiin vuoden 1995 aikana,
komission asetuksen (ETY) N:o 3886/92 (7), sellaisena kuin se on viimeksi muutettuna asetuksella (EY) N:o 1850/95 (8), 24 artiklan 2 kohdan mukaisesti emolehmäpalkkioita koskevat hakemukset voidaan jättää muuna aikana kuin kalenterivuoden aikana yleisesti käytetyn kuuden kuukauden ajanjakson aikana; jotta Ranskan merentakaisten departementtien tuottajat voivat hyötyä asetuksen (ETY) N:o 3763/91 säännöksistä, on tarpeen poiketa tästä säännöstä,
näiden alueiden osalta vahvistettujen tavoitteiden saavuttamiseksi ja kyseisten eri alueiden erityistarpeiden huomioon ottamiseksi jäsenvaltioiden toimivaltaisten viranomaisten olisi voitava antaa lisäsäännöksiä näiden tukien myöntämisestä,
Ranskan merentakaisilla alueilla tehtyjen muutosten johdosta ja lainsäädännön selkeyden vuoksi on aiheellista kumota komission asetus (ETY) N:o 231/93 (9) ja antaa uudelleen Azoreilla ja Madeiralla sovellettavat säännökset,
jotta asetuksen (ETY) N:o 3763/91 säännöksiä voidaan soveltaa välittömästi, on tarpeen saattaa tämä asetus voimaan viipymättä, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Toimenpiteet nautakarjan kasvatuksen hyväksi Azoreilla ja Madeiralla
1. Azorien ja Madeiran osalta asetuksen (ETY) N:o 1600/92 14 artiklan 2 kohdassa ja 24 artiklan 2 kohdassa säädettyä sonnien lihotuksesta myönnettävän erityispalkkion lisätukea myönnetään naudanlihan tuottajille myönnettävän palkkion järjestelmää koskeviin hakemuksiin sovellettavien asetuksen (ETY) N:o 805/68 4 artiklan b kohdan säännösten mukaisesti.
2. Edellä 1 kohdassa tarkoitettua lisätukea myönnetään erityispalkkiojärjestelmässä vahvistetuissa määrällisissä rajoissa myös Azoreilla syntyneitä ja siellä vähintään kolme kuukautta kasvatettuja sonneja varten, jotka ennen kahdeksan kuukauden ikää lähetetään muulle yhteisön alueelle edelleen lihotettaviksi.
Tällöin lisätuki myönnetään silloin, kun eläin viedään pois Azorien saarilta, sen tuottajan hakemuksesta, joka on viimeksi kasvattanut näitä eläimiä vähintään kaksi kuukautta; jokaisessa hakemuksessa on oltava erityisesti
- eläinten tunnistenumerot,
- tuottajan ilmoitus siitä, että eläin on vanhempi kuin kolme kuukautta ja nuorempi kuin kahdeksan kuukautta, ja
- lähettäjän ilmoitus, josta ilmenee eläimen määräpaikka.
Toimivaltaisten viranomaisten on toteutettava tarvittavat erityisesti tunnistamiseen liittyvät toimenpiteet sen välttämiseksi, ettei sellaisista eläimistä, joista Azoreilla on maksettu lisätukea, saisi Madeiralla tai Kanariansaarilla uudelleen näiden saarten osalta sovellettavaa lisätukea.
3. Azorien ja Madeiran osalta asetuksen (ETY) N:o 1600/92 14 artiklan 3 kohdassa ja 24 artiklan 3 kohdassa säädettyä emolehmien pidosta myönnettävän erityispalkkion lisätukea myönnetään emolehmien pidosta myönnettävän palkkion järjestelmää koskeviin hakemuksiin sovellettavien asetuksen (ETY) N:o 805/68 4 artiklan d kohdan säännösten mukaisesti.
4. Portugalin toimivaltaiset viranomaiset voivat tarvittaessa antaa lisäsäännöksiä tässä artiklassa tarkoitettujen lisätukien myöntämisestä. Niiden on annettava näistä säännöksistä viipymättä tieto komissiolle. Lisäksi näiden viranomaisten on viimeistään kunkin vuoden maaliskuun 31 päivänä ilmoitettava komissiolle niiden eläinten määrä, joita varten lisätukea on haettu ja myönnetty, ja eriteltävä tarvittaessa tämän artiklan 2 kohdassa tarkoitettua tukea saaneiden eläinten määrä.
2 artikla
Toimenpiteet nautakarjan kasvatuksen hyväksi Ranskan merentakaisissa departementeissa
1. Ranskan merentakaisille departementeille asetuksen (ETY) N:o 805/68 4 artiklan b kohdan ja asetuksen (ETY) N:o 3763/91 5 artiklan 1 kohdan a alakohdan mukaisesti myönnettävä perustuki ja sonnien lihotuksen erityispalkkion lisätuki myönnetään naudanlihantuottajien erityispalkkiojärjestelmää koskeviin hakemuksiin sovellettavien säännösten sekä asetuksen (ETY) N:o 3763/91 säännösten mukaisesti.
2. Asetuksen (ETY) N:o 3763/91 5 artiklan 4 kohdassa tarkoitetun alueellisen enimmäismäärän jäädyttämisen laskemiseksi on pidettävä lukua niiden eläinten määrästä, joille on myönnetty vuoden 1994 aikana erityispalkkion ensimmäinen erä. Eläinten määrän jäädyttämistä sovelletaan vuodesta 1995 alkaen.
3. Ranskan merentakaisille departementeille asetuksen (ETY) N:o 805/68 4 artiklan d kohdan ja asetuksen (ETY) N:o 3763/91 5 artiklan 1 kohdan b alakohdan mukaisesti myönnettävä perustuki ja emolehmien pidosta myönnettävän palkkion lisätuki myönnetään emolehmien pidosta myönnettävän palkkion järjestelmää koskeviin hakemuksiin sovellettavien säännösten sekä asetuksen (ETY) N:o 3763/91 säännösten mukaisesti.
4. Ranskan merentakaisille departementeille luodaan erityinen emolehmäpalkkioiden oikeuksia koskeva yleinen palkkio-oikeuksien määrän sisältävä varanto, joka määritellään asetuksen (ETY) N:o 3763/91 5 artiklan 4 kohdan b alakohdan toisen luetelmakohdan mukaisesti. Toimivaltaiset viranomaiset laativat näitä palkkio-oikeuksia koskevat erityiset myöntämisedellytykset. Ne antavat nämä edellytykset komission tutkittavaksi ennen niiden soveltamista.
5. Ranskan viranomaiset antavat tarvittavat säännökset, jotta voidaan tarpeellisessa määrin varmistaa asetuksen (ETY) N:o 805/68 4 artiklan d kohdan mukaisesti tuottajille jo myönnettyjen tuottajakohtaisten enimmäismäärien noudattaminen. Näiden viranomaisten on annettava viipymättä tieto toteutetuista toimenpiteistä komissiolle.
6. Asetuksen (ETY) N:o 3763/91 5 artiklan 2 kohdassa säädettyjä poikkeuksia sovelletaan myös erityispalkkiota ja/tai emolehmäpalkkioita koskeviin hakemuksiin, joista tämän asetuksen soveltamisen ensimmäisenä päivänä on jätetty hakemus vuodelle 1995 ja jotka täyttävät näihin palkkioihin liittyvien oikeuksien vahvistetut edellytykset.
7. Poiketen siitä, mitä asetuksen (ETY) N:o 3886/92 24 artiklan 2 kohdassa säädetään, vuonna 1995 Ranska voi määritellä Ranskan merentakaisiin departementteihin tuotujen emolehmien palkkiohakemusten osalta uuden, muun kuin yleisesti käytetyn kuuden kuukauden ajanjakson palkkiohakemuksille. Tällaisessa tapauksessa Ranska toteuttaa valvontaa koskevia lisätoimenpiteitä sen estämiseksi, ettei samasta eläimestä makseta kaksinkertaista palkkiota.
8. Ranskan viranomaiset voivat antaa tarpeen mukaan lisäsäännöksiä tässä artiklassa tarkoitettujen lisätukien myöntämiseksi ja ne antavat nämä säännökset komission tutkittaviksi ennen niiden soveltamista. Sen lisäksi viranomaiset antavat vuosittain viimeistään 31 päivänä maaliskuuta komissiolle tiedon siitä, monelleko eläimelle lisätukea on haettu ja myönnetty.
3 artikla
Kumotaan asetus (ETY) N:o 231/93.
4 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä joulukuuta 1995.

Labels: 18
5
6